ODLOČBA KOMISIJE

z dne 28. marca 1980

o spremembi odločb 74/581/EGS in 76/627/EGS glede pravil, ki urejajo izplačilo pomoči, odobrene na podlagi direktiv 72/159/EGS, 72/160/EGS, 72/161/EGS in 75/268/EGS

(80/427/EGS)

KOMISIJA EVROPSKIH SKUPNOSTI JE,

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 72/159/EGS z dne 17. aprila 1972 o modernizaciji kmetij[1] in zlasti člena 21(4) Direktive,

ob upoštevanju Direktive Sveta 72/160/EGS z dne 17. aprila 1972 o ukrepih za spodbujanje opustitve kmetijske dejavnosti in za prerazporeditev kmetijskih zemljišč v uporabi za namene strukturnega izboljšanja[2] in zlasti člena 12(4) Direktive,

ob upoštevanju Direktive Sveta 72/161/EGS z dne 17. aprila 1972 o ukrepih socialno-ekonomskih smernic in pridobivanju poklicnega znanja oseb, ki se ukvarjajo s kmetijstvom[3], in zlasti člena 14(4) Direktive,

ob upoštevanju Direktive Sveta 75/268/EGS z dne 28. aprila 1975 o gorskem in hribovskem kmetijstvu na nekaterih območjih z omejenimi možnostmi[4] in zlasti člena 13 Direktive,

ker države članice zaradi vse večjega števila skupnih ukrepov in njihovega naraščajočega finančnega vpliva želijo, da Usmerjevalni oddelek EKUJS pospeši postopke izplačila povračil v zvezi s pomočjo, ki so jo države članice odobrile na podlagi direktiv 72/159/EGS, 72/160/EGS, 72/161/EGS in 75/268/EGS; ker se ta želja zdi smotrna glede na zabeležene usmeritve;

ker je zato treba določbe, ki so na podlagi Odločbe Komisije 74/581/EGS[5] in Odločbe Komisije 76/627/EGS[6], določile, da se pomoč Usmerjevalnega oddelka EKUJS daje v obliki predplačila in naknadnega izplačila preostanka, spremeniti tako, da se lahko celotni znesek izplača v enkratnem izplačilu, pod pogojem da vloga, ki jo država članica predloži za povračilo, izpolnjuje vse določene pogoje;

ker je treba za primere, kjer je prvotno izplačani znesek bodisi višji bodisi manjši od dejansko dolgovanega povračila, uvesti posebne določbe, da se položaj lahko uredi po temeljitem pregledu vloge;

ker so ukrepi, predvideni s to odločbo, v skladu z mnenjem Odbora za EKUJS,

SPREJELA NASLEDNJO ODLOČBO:

Člen 1

Člen 4 Odločbe 74/581/EGS se nadomesti z naslednjim:

"Člen 4

1. Na podlagi podatkov, vsebovanih v vlogah za povračilo, Komisija pred 1. novembrom sklene povrniti celotni zahtevani znesek, če je vloga popolna in predložena v predpisani obliki v določenih rokih.

Vendar se lahko povračilo izplača v skladu s to določbo le, če vloga ne vzbuja neposrednih zadržkov glede točnosti podatkov, ki jih vsebuje, ali skladnosti nastalih izdatkov z veljavnimi določbami. Če ta pogoj ni izpolnjen, se dolgovani znesek ustrezno zniža po posvetovanju z zadevno državo članico.

2. Če je iz temeljitega pregleda vloge za povračilo razvidno, da znesek, izplačan v skladu z odstavkom 1, ni dejansko dolgovani znesek, se položaj čim prej uredi, običajno ob izplačilu naslednjega povračila.

Če je znesek, ki ga je treba vrniti ob izplačilu prihodnjega povračila, nižji od nedolgovanega dela predhodno povrnjenega zneska, ali če država članica ne predloži vloge za povračilo za tisto leto, le-ta izplača dolgovani znesek v rokih, ki jih določi Komisija."

Člen 2

Člen 5 Odločbe 76/627/EGS se nadomesti z naslednjim:

"Člen 5

1. Na podlagi podatkov, vsebovanih v vlogah za povračilo, Komisija pred 1. novembrom sklene povrniti celotni zahtevani znesek, če je vloga popolna in predložena v predpisani obliki v določenih rokih.

Vendar se lahko povračilo izplača v skladu s to določbo le, če vloga ne vzbuja neposrednih zadržkov glede točnosti podatkov, ki jih vsebuje, ali skladnosti nastalih izdatkov z veljavnimi določbami. Če ta pogoj ni izpolnjen, se dolgovani znesek ustrezno zniža po posvetovanju z zadevno državo članico.

2. Če je na podlagi temeljitega pregleda vloge za povračilo razvidno, da znesek, izplačan v skladu z odstavkom 1, ni dejansko dolgovani znesek, se položaj čimprej uredi, običajno ob izplačilu naslednjega povračila.

Če je znesek, ki ga je treba vrniti ob izplačilu prihodnjega povračila, nižji od nedolgovanega dela predhodno povrnjenega zneska, ali če država članica ne predloži vloge za povračilo za tisto leto, le-ta izplača dolgovani znesek v rokih, ki jih določi Komisija."

Člen 3

Ta odločba je naslovljena na države članice.

V Bruslju, 28. marca 1980

Za Komisijo

Finn GUNDELACH

Podpredsednik

[1] UL L 96, 23.4.1972, str. --1.

[2] UL L 96, 23.4.1972, str. 9.

[3] UL L 96, 23.4.1972, str. 15.

[4] UL L 128, 19.5.1975, str. 1.

[5] UL L 320, 29.11.1974, str. 1.

[6] UL L 222, 14.8.1976, str. 37.